"Ahdas terminaali vaarantaa jopa turvallisuuden" – Bussikuskit pelkäävät Matinkylän liikenteen tukkeutuvan täysin

Susi jo syntyessään? Ammattikuljettajat moittivat Matinkylän avautuvaa terminaalia ahtaaksi ja jopa vaaralliseksi. Seppo Korkman

Seppo Korkman

Tammikuun 3. päivä Espoossa käynnistyvän bussien liityntäliikenteen pelätään linja-autojen rattia vääntävien ammattikuljettajien keskuudessa aiheuttavan Matinkylässä pahoja ongelmia, jopa kaaoksen.

–Matinkylän liikenne tulee ruuhka-aikoina tukkeutumaan täysin. Käytännössä se merkitsee bussivuoroissa pahoja myöhästymisiä, epäilee Nobina-konsernin pääluottamusmies Markus Jokikokko Hän edustaa pääkaupunkiseudulla noin 1200 ammattiliitto AKT:n jäsenistöön kuuluvaa bussinkuljettajaa.

Samaa ennakoi Pohjolan Kaupunkiliikenne Oy:n varapääluottamusmies Niko Lehtimäki Hän valvoo noin 650 bussikuskin etuja yhtiössä.

Syynä odotettavissa oleviin ongelmiin molemmat mainitsevat liikennejärjestelyt, joissa bussit joutuvat ajamaan muun muassa Piispansillalla muun ajoneuvoliikenteen seassa.

Esimerkiksi tulevista tulpista Lehtimäki nostaa Suomenlahdentien ja Piispansillan valoristeyksen.

–Kun siellä on ruuhka-aikaan samanaikaisesti kymmeniä busseja ja Isossa Omenassa omalla autolla asioineita, ruuhkat ovat varmoja.

Toiseksi tulpaksi muodostuu Lehtimäen arvion mukaan Piispansillan risteys, josta lännen suuntaan Länsiväylälle pyrkivien bussien pitäisi kääntyä.

–Valokierto on niin lyhyt, että luvassa on jatkuvia bussijonoja.

Rajua kritiikkiä luottamusmiehiltä saa myös Matinkylän terminaali.

–Se on alun alkaen rakennettu aivan liian pieneksi ja ahtaaksi, Jokikokko tiivistää.

Hän pelkää jopa matkustajien turvallisuutta vaarantavia ongelmia.

–Lähtölaitureilla bussien on ajettava niin lähelle lasiseinää, että eteen työntyvien sivupeilien ja lasin takana odottavien matkustajien väliin jää vain nyrkin kokoinen väli. Kuljettajien on oltava erittäin tarkkoina, ettei peilit työnny lasin läpi odotustilaan, Jokikokko huomauttaa.

Lähtölaiturit ovat myös tukirakennelmien takia hyvin ahtaita.

–Laiturille ajo on senttipeliä ja esimerkiksi lähtölaituri ykköseen eivät bussit ilman vekslausta taivu, vuosi sitten koeajoja terminaalissa tehnyt Lehtimäki tietää.

Terminaalin suunnittelussa on luottamusmiesten mukaan unohdettu täysin, että laitureille pitäisi ajaa jopa 15 -metrisillä kulkupeleillä.

Ihmetystä herättää myös se, ettei Matinkylän terminaalissa ole yhtään varalaituria mahdollisten autorikkojen takia.

–Jos ajoneuvo jää laiturille, ohjataan matkustajat ulos terminaalista Piispansillalla oleville pysäkeille.

Esimerkiksi Kampin terminaalissa tällaisia varalaitureita on kaksi. Bussin jääminen laituriin ei tarvitse moottoririkkoa. Jo mahdollinen sivupeilin rikkoutuminen ahtaaseen laituriin ajettaessa estää ajoneuvon turvallisen käytön matkustajaliikenteessä.

Kolmesta purkulaituristakin löytyy ammattilaisten silmin jopa surkuhupaisia lapsuksia.

–Keskimmäisellä laiturilla yksi kantava betonitolppa on niin lähellä, ettei bussin keskiovea voi aukaista ollenkaan, Lehtimäki hymähtää.

Ongelmat tulevat stressaamaan ja aiheuttamaan ärtymystä niin kuljettajissa kuin matkustajissakin, molemmat arvioivat.

–Toivotaan kaikille pitkää pinnaa, Jokikokko sanoo.

–Pelkään, että seuraavat viisi vuotta joudutaan ihmettelemään ja vitsailemaan toimimattomasta liityntäliikenteestä Matinkylässä, Lehtimäki huokaa viitaten myöhässä valmistuneen länsimetron ympärillä käytyyn keskusteluun.

Lue myös: 1600 bussin rumba Matinkylässä